Pasiūlymas TARYBOS SPRENDIMAS dėl Jungtinių Tautų Europos ekonomikos komisijos (JT EEK) taisyklės Nr. 41 dėl suvienodintų motociklų patvirtinimo nuostatų, atsižvelgiant į triukšmą, taikymo /* COM/2013/0307 final - 2013/0159 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS · Pasiūlymo pagrindas ir tikslai Tarptautiniu lygmeniu Jungtinių Tautų Europos ekonomikos komisija (JT EEK) rengia suderintus reikalavimus, kuriais siekiama pašalinti technines kliūtis prekybai variklinėmis transporto priemonėmis tarp Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas)[1], susitariančiųjų šalių ir užtikrinti, kad šios transporto priemonės atitiktų aukštus sveikatos, saugos ir aplinkos apsaugos standartus. Neseniai Jungtinių Tautų Europos ekonomikos komisijos taisyklė Nr. 41 dėl suvienodintų motociklų patvirtinimo nuostatų, atsižvelgiant į triukšmą[2] (JT EEK taisyklė Nr. 41) buvo pakeista, kad užtikrintų tokį pat aplinkos apsaugos lygį, kokį nustato Sąjungos teisės aktai dėl tipo patvirtinimo, todėl Sąjunga dabar gali pradėti taikyti šią JT EEK taisyklę. Minėta taisykle siekiama nustatyti lygiavertes nuostatas dėl motociklų garso kontrolės ir paaiškinimus dėl stovinčių šių transporto priemonių triukšmo matavimo. ES lygmeniu Europos Parlamento ir Tarybos direktyvos 2002/24/EB dėl dviračių ir triračių variklinių transporto priemonių tipo patvirtinimo[3] I priede, kuriame yra nuoroda į Direktyvos 97/24/EB dėl tam tikrų dviračių ir triračių variklinių transporto priemonių sudėtinių dalių ir charakteristikų[4] I priedo 9 skirsnį, nustatomas privalomasis tipo patvirtinimas dviratėms ir triratėms variklinėms transporto priemonėms pagal matavimo procedūras ir triukšmo lygio ribines vertes, kaip nustatyta I priede. Patvirtinus JT EEK taisyklės Nr. 41 4-ą redakciją Sąjungai tikslinga taikyti minėtą taisyklę. Šiuo Tarybos sprendimu Komisija bus įgaliota Europos Sąjungos vardu pranešti apie JT EEK taisyklės Nr. 41 taikymą. · Bendrosios aplinkybės Direktyvos 97/24/EB I priedo 9 skirsnyje nustatyti pagrindiniai reikalavimai tam tikroms dviračių ir triračių variklinių transporto priemonių sudėtinėms dalims ir charakteristikoms, atsižvelgiant į jų tipo patvirtinimą. Buvo pripažinta, kad būtina ES lygmeniu nustatyti konkrečias tokio tipo patvirtinimo garso bandymų procedūras ir reikalavimus. Dabar numatoma, kad Europos Sąjunga taikys JT EEK taisyklę Nr. 41, kad tarptautiniu lygmeniu būtų bendri suderinti reikalavimai, kurie sudarys palankesnes sąlygas tarptautinei prekybai ir pakeis esamus reikalavimus dėl patvirtinimo, išdėstytus Direktyvos 97/24/EB I priedo 9 skirsnyje. Tuomet Europos bendrovės galės remtis vienu reikalavimų rinkiniu, pripažįstamu visame pasaulyje, t. y. pataisyto 1958 m. JT EEK susitarimo susitariančiosiose šalyse/valstybėse. · Pasiūlymo srityje galiojančios nuostatos Direktyvos 97/24/EB I priedo 9 skirsnyje išdėstyti reikalavimai dėl dviračių ir triračių variklinių transporto priemonių (L kategorijos) tipo patvirtinimo, atsižvelgiant į jų leistiną triukšmo lygį ir išmetamųjų dujų sistemą. · Derėjimas su kitomis Sąjungos politikos sritimis ir tikslais Pasiūlymas atitinka direktyvų 2002/24/EB ir 97/24/EB tikslus, todėl atitinka ir ES sveikatos, saugos ir aplinkos tikslus ir tikslą daryti pažangą siekiant tarptautinio motociklus reglamentuojančių teisės aktų suderinimo. Be to, pasiūlymas atitinka Tarybos sprendimą 97/836/EB, atsižvelgiant į tai, kad Europos bendrija taiko pataisytą 1958 m. susitarimą. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI · Konsultacijos su suinteresuotosiomis šalimis Rengdama šį pasiūlymą Europos Komisija konsultavosi su suinteresuotosiomis šalimis ir jų organizacijomis. Dėl numatomų veiksmų, susijusių su transporto priemonių triukšmo sklidimu, vyko bendrosios konsultacijos CARS 21 sistemoje, vienijančioje valstybes nares, gamintojus (Europos ir šalių atstovus bei atskiras bendroves), sudedamųjų dalių gamintojus, transporto organizacijas ir naudotojų atstovus. Siūlomos priemonės dėl JT EEK taisyklės Nr. 41 taikymo taip pat bus pristatytos Variklinių transporto priemonių techniniame komitete (TCMV) ir darbinės grupės dėl motociklų posėdyje. · Poveikio vertinimas Dėl JT EEK taisyklės Nr. 41 taikymo nereikia peržiūrėti triukšmo sklidimo viršutinių ir (arba) apatinių ribų, dabar nustatytų Direktyva 97/24/EB. Be to, JT EEK taisyklėje Nr. 41 išdėstyti bandymų metodai apimtimi ir moksliniu požiūriu prilygsta numatytiesiems Direktyvoje 97/24/EB. Todėl, atsižvelgiant į bendrą siūlomų triukšmo sklidimo bandymų metodų ir triukšmo sklidimo viršutinių ir apatinių ribų lygiavertiškumą, nesitikima, kad siūloma paraiškų procedūra turės visuomeninį, aplinkos ar ekonominį poveikį Europos Sąjungai ar EEE. Pagal siūlomą Europos Parlamento ir Tarybos Reglamento (ES) Nr. .../2012 dėl dviračių ir triračių transporto priemonių bei keturračių patvirtinimo ir rinkos priežiūros[5] projektą buvo atlikta sąnaudų ir naudos analizė dėl L kategorijos transporto priemonių (dviračių ir triračių transporto priemonių) triukšmo ir savavališko perdirbimo[6], kuri atskleidė L kategorijos transporto priemonių triukšmo sklidimo pablogėjimą dėl savavališko perdirbimo. Šiuo atžvilgiu JT EEK taisykle Nr. 41, nežiūrint jos lygiavertiškumo ES bandymo metodams ir triukšmingumo ribinėms vertėms, įvedami ekonomiški elementai ir priemonės, nukreiptos prieš savavališką perdirbimą, todėl tai visiškai dera su vykdoma teisėkūros dėl L kategorijos transporto priemonių iniciatyva. 3. TEISINIAI PASIŪLYMO ASPEKTAI · Siūlomų veiksmų santrauka Šiuo pasiūlymu Sąjungai bus sudaryta galimybė taikyti JT EEK taisyklę Nr. 41 dėl motociklų skleidžiamo triukšmo ir pakeisti ES regioninius reikalavimus dėl bandymų pasauliniu lygmeniu suderintomis bandymų procedūromis ir reikalavimais. · Teisinis pagrindas Atsižvelgiant į Tarybos sprendimo dalyką ir turinį, teisinis pagrindas yra SESV 114 straipsnio 1 dalis ir 207 straipsnio 4 dalis. Tarybos sprendimui priimti turi būti vadovaujamasi procedūra, išdėstyta Tarybos sprendimo 97/836/EB 3 straipsnio 3 dalyje. · Subsidiarumo principas Reikalavimai garsui ES lygmeniu jau suderinti, tačiau atitinkami teisės aktai yra pasenę ir turi būti atnaujinti, atsižvelgiant į nuo jų priėmimo įvykusią techninę pažangą. Tik Europos Sąjunga gali taikyti tokius tarptautinius dokumentus kaip lygiavertės JT EEK taisyklės ir įtraukti juos į ES variklinių transporto priemonių tipo patvirtinimo sistemą. Tai ne tik užkerta kelią vidaus rinkos susiskaidymui, bet ir užtikrina vienodus sveikatos, saugos ir aplinkos standartus visoje Sąjungoje. Be to, esama masto ekonomijos privalumų: gaminiai gali būti gaminami visai Sąjungos ir netgi tarptautinei rinkai ir jų nereikia specialiai pritaikyti, kad būtų gautas nacionalinis tipo patvirtinimas kiekvienoje valstybėje narėje. Todėl pasiūlymas atitinka subsidiarumo principą. · Proporcingumo principas Pasiūlymas atitinka proporcingumo principą, kadangi juo nesiekiama daugiau nei būtina norint įgyvendinti tinkamo vidaus rinkos veikimo užtikrinimo tikslus, tuo pačiu išlaikant aukštą visuomenės saugos ir aplinkos apsaugos lygį. · Pasirinkta priemonė Siūloma priemonė – Tarybos sprendimas. Tarybos sprendimo pasirinkimas laikomas tinkamu, nes atitinka Tarybos sprendimo 97/836/EB 3 straipsnio 3 dalies reikalavimus. 4. POVEIKIS BIUDŽETUI Pasiūlymas neturi poveikio Sąjungos biudžetui. 5. NEPRIVALOMI DUOMENYS · Europos ekonominė erdvė Siūlomas teisės aktas susijęs su EEE, todėl turėtų būti joje taikomas. 2013/0159 (NLE) Pasiūlymas TARYBOS SPRENDIMAS dėl Jungtinių Tautų Europos ekonomikos komisijos (JT EEK) taisyklės Nr. 41 dėl suvienodintų motociklų patvirtinimo nuostatų, atsižvelgiant į triukšmą, taikymo (Tekstas svarbus EEE) EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 114 straipsnio 1 dalį ir 207 straipsnio 4 dalį, atsižvelgdama į Europos Komisijos pasiūlymą, atsižvelgdama į Europos Parlamento pritarimą[7], kadangi: (1) 1997 m. lapkričio 27 d. Tarybos sprendimu 97/836/EB Sąjunga prisijungė prie Jungtinių Tautų Europos ekonomikos komisijos (JT EEK) susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas)[8]; (2) suderintais Jungtinių Tautų Europos ekonomikos komisijos (JT EEK) taisyklės Nr. 41 „Suvienodintos motociklų patvirtinimo nuostatos, atsižvelgiant į triukšmą“[9] (JT EEK taisyklė Nr. 41) reikalavimais siekiama pašalinti technines kliūtis variklinių transporto priemonių prekybai tarp pataisyto 1958 m. susitarimo susitariančiųjų šalių ir užtikrinti, kad šios transporto priemonės atitiks aukštus saugos ir apsaugos standartus; (3) 2002 m. kovo 18 d. Europos Parlamento ir Tarybos direktyva 2002/24/EB dėl dviračių ir triračių variklinių transporto priemonių tipo patvirtinimo, panaikinanti Tarybos direktyvą 92/61/EEB[10] ir 1997 m. birželio 17 d. Europos Parlamento ir Tarybos direktyva 97/24/EB dėl tam tikrų dviračių ir triračių variklinių transporto priemonių sudėtinių dalių ir charakteristikų[11] ir jos įgyvendinimo priemonės reikalauja, kad būtų nustatytas dviračių ir triračių variklinių transporto priemonių leistinas triukšmo lygis, išmetamųjų dujų sistemos ir bandymų procedūros; (4) Direktyvos 97/24/EB I priedo 9 skirsnyje yra išdėstyti reikalavimai L kategorijos transporto priemonių tipo patvirtinimui, atsižvelgiant į jų leistiną triukšmo lygį ir išmetamųjų dujų sistemą. „L kategorijos transporto priemonės“ yra lengvųjų transporto priemonių, tokių kaip motoriniai dviračiai, dviračiai ar triračiai mopedai, motociklai su lopšeliu ar be jo, triračiai ir keturračiai, bendras pavadinimas; (5) Sąjunga, prisijungusi prie pataisyto 1958 m. susitarimo, prisijungė prie riboto skaičiaus JT EEK taisyklių, išvardytų Sprendimo 97/836/EB II priede; JT EEK taisyklė Nr. 41 į tą sąrašą neįtraukta; (6) kaip numatyta Sprendimo 97/836/EB 3 straipsnio 3 dalimi ir vadovaujantis pataisyto 1958 m. susitarimo 1 straipsnio 7 dalimi, Sąjunga gali nuspręsti taikyti vieną, keletą ar visas JT EEK taisykles, prie kurių ji neprisijungė prisijungdama prie pataisyto 1958 m. susitarimo. Sprendimą turėtų priimti Taryba, pritarus Europos Parlamentui; (7) dabar Europos Sąjungai tikslinga taikyti JT EEK taisyklę Nr. 41, kad tarptautiniu lygmeniu būtų bendri suderinti reikalavimai, kurie sudarys sąlygas tarptautinei prekybai ir kurie pakeis galiojančius patvirtinimo reikalavimus, išdėstytus Direktyvos 97/24/EB I priedo 9 skirsnyje. Tuomet Europos bendrovės galės remtis vienu reikalavimų rinkiniu, pripažįstamu visame pasaulyje, t. y. pataisyto 1958 m. JT EEK susitarimo susitariančiosiose šalyse ir (arba) valstybėse, PRIĖMĖ ŠĮ SPRENDIMĄ: 1 straipsnis Europos Sąjunga taiko Jungtinių Tautų Europos ekonomikos komisijos (JT EEK) taisyklę Nr. 41 dėl suvienodintų motociklų patvirtinimo nuostatų, atsižvelgiant į triukšmą. 2 straipsnis Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. 3 straipsnis Apie šį sprendimą Komisija praneša Jungtinių Tautų generaliniam sekretoriui. Priimta Briuselyje Tarybos vardu Pirmininkas [1] OL L 346, 1997 12 17, p. 78. [2] JT EEK dokumentai /TRANS/WP.29/2011/62 ir OL L 317, 2012 11 14, p. 1. [3] OL L 124, 2002 5 9, p. 1. [4] OL L 226, 1997 8 18, p. 1. [5] COM(2010) 542 galutinis. [6] Ataskaita Komisijos dar neperžiūrėta ir nepatvirtinta. [7] ... pritarimas. [8] OL L 346, 1997 12 17, p. 78. [9] OL L 317, 2012 11 14, p. 1. [10] OL L 124, 2002 5 9, p. 1. [11] OL L 226, 1997 8 18, p. 1.